CELEX: 32021R2155
Language: hu
Date: 2021-08-13 00:00:00
Title: A Bizottság (EU) 2021/2155 felhatalmazáson alapuló rendelete (2021. augusztus 13.) az (EU) 2019/2034 európai parlamenti és tanácsi irányelvnek a befektetési vállalkozás folyamatos működés melletti hitelminősítési besorolását megfelelően tükröző, a javadalmazás változó összetevőjébe beszámítható eszközosztályokat és a lehetséges alternatív megoldásokat meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2021.12.7.   
               
               
                  HU
               
               
                  Az Európai Unió Hivatalos Lapja
               
               
                  L 436/17
               
            
         A BIZOTTSÁG (EU) 2021/2155 FELHATALMAZÁSON ALAPULÓ RENDELETE
         (2021. augusztus 13.)
         az (EU) 2019/2034 európai parlamenti és tanácsi irányelvnek a befektetési vállalkozás folyamatos működés melletti hitelminősítési besorolását megfelelően tükröző, a javadalmazás változó összetevőjébe beszámítható eszközosztályokat és a lehetséges alternatív megoldásokat meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a befektetési vállalkozások prudenciális felügyeletéről, valamint a 2002/87/EK, a 2009/65/EK, a 2011/61/EU, a 2013/36/EU, a 2014/59/EU és a 2014/65/EU irányelv módosításáról szóló, 2019. november 27-i (EU) 2019/2034 európai parlamenti és tanácsi irányelvre (1), és különösen annak 32. cikke (8) bekezdésének harmadik albekezdésére,
         mivel:
         
                     (1)
                  
                  
                     Az instrumentumok formájában juttatott változó javadalmazásnak elő kell segítenie a hatékony és eredményes kockázatkezelést, és nem ösztönözhet a befektetési vállalkozás kockázatvállalási hajlandóságát meghaladó kockázatvállalásra. Ezért a javadalmazás változó összetevőjébe beszámítható eszközosztályoknak össze kell hangolniuk a munkavállalók érdekeit a befektetési vállalkozás, annak részvényesei, hitelezői, ügyfelei és egyéb érdekeltek hosszabb távú érdekeivel azáltal, hogy a munkavállalókat arra ösztönzik, hogy a befektetési vállalkozás hosszabb távú érdeke szerint cselekedjenek.
                  
               
                     (2)
                  
                  
                     A befektetési vállalkozás folyamatos működés melletti hitelminősítési besorolásával való szoros kapcsolat biztosítása érdekében a javadalmazás változó összetevőjébe beszámítható instrumentumoknak megfelelő veszteségviselést kiváltó eseményeket kell tartalmazniuk a leírásokhoz vagy átváltásokhoz, amelyek a befektetési vállalkozás folyamatos működés melletti hitelminősítési besorolásának romlása esetén csökkentik az instrumentumok értékét. A javadalmazási célú veszteségviselést kiváltó események nem módosíthatják az instrumentumok alárendeltségi szintjét, így nem vezethetnek az egyéb alapvető tőkeinstrumentumoknak vagy járulékos tőkeinstrumentumoknak a szavatolótőke-instrumentumok köréből történő kizárásához.
                  
               
                     (3)
                  
                  
                     A kiegészítő alapvető tőkeinstrumentumokra és a járulékos tőkeinstrumentumokra vonatkozó feltételeket az (EU) 2019/2033 európai parlamenti és tanácsi rendelet (2) 9. cikke határozza meg az 575/2013/EU európai parlamenti és tanácsi rendelet (3) második része 1. címének 3. és 4. fejezetével együtt értelmezve, míg az (EU) 2019/2034 irányelv 32. cikke (1) bekezdése j) pontjának iii. alpontjában említett egyéb instrumentumok (a továbbiakban: egyéb instrumentumok), amelyek maradéktalanul átválthatók elsődleges alapvető tőkeinstrumentumokra vagy leírhatók, nem tartoznak az említett rendeletek szerinti egyedi feltételek hatálya alá, mivel prudenciális okokból nem minősülnek szavatolótőke-instrumentumoknak. A különböző eszközosztályokra vonatkozóan ezért egyedi követelményeket kell meghatározni annak érdekében, hogy az adott instrumentumok azok eltérő jellegét figyelembe véve a javadalmazás változó összetevőjébe beszámíthatók legyenek. Az instrumentumok változó javadalmazás céljára történő használata önmagában nem akadályozhatja meg, hogy az instrumentumok befektetési vállalkozás szavatolótőkéjének minősüljenek, amennyiben az (EU) 2019/2033 rendeletben meghatározott feltételek teljesülnek. Az ilyen beszámítás önmagában az instrumentum visszaváltásával kapcsolatos ösztönzőként sem értelmezhető, mivel a halasztási és visszatartási időszakot követően a munkavállalóknak a visszaváltás mellett egyéb lehetőségeik is vannak arra, hogy likvid forráshoz jussanak.
                  
               
                     (4)
                  
                  
                     Az egyéb eszközök nem korlátozódnak a 2014/65/EU európai parlamenti és tanácsi irányelv (4) I. mellékletének C. szakaszában meghatározott pénzügyi eszközökre. Az ilyen eszközök létrehozásával járó adminisztratív terhek csökkentése érdekében ezeknek az eszközöknek az alkalmazottak és a befektetési vállalkozások közötti egyéb szerződéses megállapodások alkalmazását is lehetővé kell tenniük. Annak biztosítása érdekében, hogy ezek az egyéb instrumentumok tükrözzék a befektetési vállalkozás folyamatos működés melletti hitelminősítését, megfelelő követelményeknek kell biztosítaniuk, hogy az ilyen instrumentumokat leírják vagy átalakítsák, mielőtt a befektetési vállalkozás nem teljesíti a rá vonatkozó szavatolótőke-követelményeket.
                  
               
                     (5)
                  
                  
                     A javadalmazás változó összetevőjébe beszámított instrumentumok lehívásakor, visszaváltásakor, visszavásárlásakor vagy átváltásakor az ilyen ügyletek általában nem növelhetik a megállapított javadalmazás értékét az instrumentum értékét meghaladó összeg kifizetése vagy az eredetileg juttatott instrumentumokét meghaladó értékű instrumentumra történő átváltás útján. Az azonos értékű eszközök cseréje során biztosítani kell, hogy a javadalmazást ne olyan csatornákon keresztül vagy olyan módszerekkel fizessék ki, amelyek megkönnyítik az (EU) 2019/2034 irányelv vagy az (EU) 2019/2033 rendelet be nem tartását.
                  
               
                     (6)
                  
                  
                     A változó javadalmazás odaítélésekor és a változó javadalmazásba beszámított instrumentumok visszaváltásakor, lehívásakor, visszavásárlásakor vagy átváltásakor ezeknek az ügyleteknek olyan értékeken kell alapulniuk, amelyeket az ügylet időpontjában alkalmazandó számviteli standardnak megfelelően állapítottak meg, biztosítva ezáltal, hogy a változó javadalmazás megfelelő összegét megállapítsák, és ne módosítsák indokolatlanul az instrumentum visszaváltásakor, lehívásakor, visszavásárlásakor vagy átváltásakor.
                  
               
                     (7)
                  
                  
                     Az 575/2013/EU rendelet 54. cikke meghatározza a kiegészítő alapvető tőkeinstrumentumok leírási és átváltási mechanizmusait. Ezenkívül az (EU) 2019/2034 irányelv 32. cikke (1) bekezdése j) pontjának iii. alpontja előírja, hogy az egyéb instrumentumoknak maradéktalanul elsődleges alapvető tőkeinstrumentumokra átválthatónak vagy leírhatónak kell lenniük. Mivel az egyéb instrumentumok átváltásából vagy leírásából származó gazdasági eredmény ugyanaz, mint a kiegészítő alapvető tőkeinstrumentumok esetében, az egyéb instrumentumok leírási, illetve átváltási mechanizmusainak figyelembe kell venniük a kiegészítő alapvető tőkeinstrumentumokra vonatkozó mechanizmusokat, megfelelően kiigazítva figyelemmel arra, hogy prudenciális szempontból az egyéb instrumentumok nem minősülnek szavatolótőke-instrumentumoknak. A járulékos tőkeinstrumentumokat az 575/2013/EU rendelet leírásra és átváltásra vonatkozó követelményei nem érintik. Annak biztosítása érdekében, hogy – a változó javadalmazással összefüggő alkalmazás esetén – a befektetési vállalkozás hitelminősítési besorolásának romlásakor az ilyen instrumentumok értéke csökkenjen, meg kell határozni azokat a helyzeteket, amelyekben az adott instrumentumok leírása vagy átváltása szükséges. Az egységes alkalmazás érdekében meg kell határozni a járulékos és egyéb instrumentumok leírási, felértékelési és átváltási mechanizmusait.
                  
               
                     (8)
                  
                  
                     Az instrumentumok után járó kifizetéseknek számos formája lehet. Lehetnek változók és rögzítettek, továbbá teljesítésük történhet időszakosan vagy az eszköz lejáratakor egy összegben. A hatékony és eredményes kockázatkezelés előmozdítása érdekében a halasztási időszakokban nem szabad kifizetéseket teljesíteni a munkavállalók részére. A munkavállalók részére kifizetés csak az adott instrumentum megszolgálási időszakát követő időszakokra teljesíthető, miután a munkavállaló az instrumentum jog szerinti tulajdonosává vált. Ezért a javadalmazás változó összetevőjébe csak olyan instrumentumok számíthatók be, amelyek után az instrumentum tulajdonosának járó kifizetéseket időszakosan teljesítik. A kamatszelvény nélküli kötvények vagy az eredményt megtartó instrumentumok nem képezhetik olyan javadalmazás részét, amelynek az (EU) 2019/2034 irányelv 32. cikke (1) bekezdésének j) pontjában említett instrumentumok valamelyikéből kell állnia. Ennek oka, hogy a halasztási időszak alatti értéknövekedés a munkavállalók számára előnyt jelentene, ami a kifizetéssel egyenértékűként értelmezhető.
                  
               
                     (9)
                  
                  
                     A nagy összegű kifizetések gyengíthetik a prudenciális kockázatvállalás hosszú távú ösztönzését, mivel gyakorlatilag a javadalmazás változó részét növelik. Így különösen a kifizetések nem teljesíthetők egy évet meghaladó időközönként, mivel ezáltal a kifizetések gyakorlatilag a halasztási időszak során halmozódnának, és azok teljesítésére egyszerre kerülne sor a változó javadalmazás megszolgálttá válásakor. A kifizetések halmozódása megkerülné az (EU) 2019/2034 irányelv 32. cikkének (3) bekezdésében foglalt elvet, amely szerint a halasztási szabályok szerint fizetendő javadalmazás legfeljebb időarányosan jár. Az (EU) 2019/2034 irányelv 32. cikke (2) bekezdésének b) pontja előírja, hogy a változó javadalmazás nem fizethető olyan pénzügyi csatornákon keresztül vagy olyan módszerekkel, amelyek megkönnyítik az említett irányelv vagy az (EU) 2019/2033 rendelet be nem tartását. Ezért az instrumentum megszolgálttá válását követő kifizetések nem haladhatják meg a más befektetési vállalkozások vagy hasonló hitelminősítési besorolású intézmények által kibocsátott ilyen eszközök piaci kamatait. Ezt annak előírásával kell biztosítani, hogy a javadalmazás változó összetevőjébe beszámított vagy az ezekhez kapcsolódó instrumentumokat főként más befektetők részére bocsássák ki, vagy pedig az ilyen instrumentumok utáni kifizetések felső határának megállapításával.
                  
               
                     (10)
                  
                  
                     Az (EU) 2019/2034 irányelv 32. cikke (1) bekezdésének l) pontja és 32. cikke (3) bekezdése szerinti változó javadalmazás megállapítására vonatkozó halasztási és visszatartási követelményeket valamennyi érintett időpontban alkalmazni kell, így a javadalmazás változó összetevőjébe beszámított instrumentumok lehívásakor, visszaváltásakor, visszavásárlásakor és átváltásakor is. Ezért ilyenkor az instrumentumokat olyan kiegészítő alapvető tőkeinstrumentumokkal, járulékos tőkeinstrumentumokkal vagy egyéb instrumentumokkal kell felváltani, amelyek tükrözik a befektetési vállalkozás folyamatos működés melletti hitelminősítési besorolását, az eredetileg juttatott instrumentumokkal egyenértékű jellemzőkkel bírnak, és azokkal – a leírt összegek figyelembevételével – azonos értékűek. Ha a kiegészítő alapvető tőkeinstrumentumokon kívüli instrumentumok fix lejáratúak, akkor juttatásukkor minimumkövetelményeket kell meghatározni a hátralévő futamidejükre vonatkozóan annak érdekében, hogy a változó javadalmazás halasztási és visszatartási időszakára vonatkozó követelményeknek megfeleljenek.
                  
               
                     (11)
                  
                  
                     Az (EU) 2019/2034 irányelv a javadalmazás változó összetevőjébe beszámítható eszközosztályokat nem korlátozza a pénzügyi instrumentumok meghatározott osztályára. Ezért lehetővé kell tenni a szintetikus instrumentumok, vagy a munkavállalók és a befektetési vállalkozás közötti szerződések alkalmazását, amelyek maradéktalanul átváltható vagy leírható kiegészítő alapvető tőkeinstrumentumokhoz és járulékos tőkeinstrumentumokhoz kapcsolódnak. Ez lehetővé teszi az adott instrumentumok feltételei között olyan egyedi feltételek meghatározását, amelyek kizárólag a munkavállalóknak juttatott instrumentumokra alkalmazandók anélkül, hogy e feltételeket más befektetőkkel szemben is érvényesíteni kellene.
                  
               
                     (12)
                  
                  
                     Csoporton belül a kibocsátások központilag kezelhetők az anyavállalaton belül, ideértve azokat a helyzeteket is, amikor az anyavállalat a 2013/36/EU európai parlamenti és tanácsi irányelv (5) vagy az (EU) 2019/2034 irányelv hatálya alá tartozik. Az egy adott csoportba tartozó befektetési vállalkozások nem minden esetben bocsáthatnak ki maguk a javadalmazás változó összetevőjébe beszámítható instrumentumokat. Az 575/2013/EU rendelettel együtt értelmezett (EU) 2019/2033 rendelet megengedi, hogy a konszolidáció körébe bevont szervezet által kibocsátott kiegészítő alapvető tőkeinstrumentumokat és járulékos tőkeinstrumentumokat a befektetési vállalkozás – bizonyos feltételekkel – beszámítsa a saját szavatolótőkéjébe. Ezért az ilyen instrumentumoknak a javadalmazás változó összetevőjébe történő beszámítására is lehetőséget kell biztosítani, amennyiben egyértelmű kapcsolat áll fenn az ezen instrumentumokat a javadalmazás változó összetevőjébe beszámító befektetési vállalkozás hitelminősítési besorolása, valamint az instrumentum kibocsátójának hitelminősítési besorolása között. Az ilyen kapcsolat fennállása általában feltételezhető egy anyavállalat és leányvállalata között. Azonos feltételekkel lehetővé kell tenni továbbá a kiegészítő alapvető tőkeinstrumentumokon és a járulékos tőkeinstrumentumokon kívüli, közvetlenül nem a befektetési vállalkozás által kibocsátott instrumentumoknak a javadalmazás változó összetevőjébe történő beszámítását is. A harmadik országbeli anyavállalatok által kibocsátott referencia-instrumentumhoz kapcsolódó, a kiegészítő alapvető tőkeinstrumentumokkal vagy a járulékos tőkeinstrumentumokkal egyébként egyenértékű instrumentumoknak a javadalmazás változó összetevőjébe beszámíthatónak kell lenniük akkor, ha a veszteségviselést kiváltó esemény az ilyen szintetikus instrumentumot felhasználó befektetési vállalkozáshoz kapcsolódik.
                  
               
                     (13)
                  
                  
                     Az (EU) 2019/2034 irányelv 32. cikke (1) bekezdésének k) pontja lehetővé teszi azon befektetési vállalkozások számára, amelyek nem bocsátanak ki az említett irányelv 32. cikke (1) bekezdésének j) pontjában említett eszközöket, hogy alternatív megoldásokat alkalmazzanak, feltéve egyrészt, hogy az illetékes hatóság jóváhagyja az ilyen megoldások alkalmazását, másrészt hogy a szóban forgó megoldások ugyanazon célkitűzéseknek felelnek meg, mint az említett irányelv 32. cikke (1) bekezdésének j) pontjában említett eszközök. Ahhoz, hogy az ugyanazon célkitűzéseknek való megfelelés fennálljon, az ilyen alternatív megoldásoknak biztosítaniuk kell, hogy az odaítélt változó javadalmazást implicit kockázati kiigazításnak vessék alá. Az ilyen alternatív megoldások értékét ezért csökkenteni kell minden olyan esetben, amikor az adott megoldás az érintett befektetési vállalkozás vagy az általa kezelt eszközök teljesítményére kedvezőtlen hatást gyakorol. Továbbá, amennyiben a befektetési vállalkozásra az (EU) 2019/2034 irányelv 32. cikke (1) bekezdésének l) pontja értelmében a változó javadalmazás elhalasztása vonatkozik, az alternatív megoldásoknak összhangban kell lenniük a változó javadalmazás elhalasztására vonatkozó követelménnyel, valamint a malus- vagy visszakövetelési szabályoknak és visszatartási időszakoknak az instrumentumokban kifizetett változó javadalmazásra való alkalmazásával.
                  
               
                     (14)
                  
                  
                     Ez a rendelet az Európai Értékpapírpiaci Hatósággal folytatott konzultációt követően az Európai Bankhatóság által az Európai Bizottsághoz benyújtott szabályozástechnikai standardtervezeten alapul.
                  
               
                     (15)
                  
                  
                     Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (6) 37. cikke alapján létrehozott Banki Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            A befektetési vállalkozás folyamatos működés melletti hitelminősítési besorolását megfelelően tükröző, a javadalmazás változó összetevőjébe beszámítható eszközosztályok
            
               (1)   Az (EU) 2019/2034 irányelv 32. cikke (1) bekezdése j) pontjának iii. alpontjában meghatározott feltételeket az alábbi eszközosztályok teljesítik:
               
                           a)
                        
                        
                           a kiegészítő alapvető tőkeinstrumentumok azon osztályai, amelyek teljesítik az e cikk (2) bekezdésében és a 2. cikkben említett feltételeket, továbbá megfelelnek az 5. cikk (9) bekezdésének, valamint az 5. cikk (13) bekezdése c) pontjának;
                        
                     
                           b)
                        
                        
                           a járulékos tőkeinstrumentumok azon osztályai, amelyek teljesítik az e cikk (2) bekezdésében és a 3. cikkben említett feltételeket, továbbá megfelelnek az 5. cikknek;
                        
                     
                           c)
                        
                        
                           a 4. cikkben említett esetekben azon eszközosztályok, amelyek instrumentumai maradéktalanul elsődleges alapvető tőkeinstrumentumokká alakíthatók vagy leírhatók, és nem sorolhatók sem a kiegészítő alapvető tőkeinstrumentumok, sem a járulékos tőkeinstrumentumok közé (a továbbiakban: egyéb instrumentumok), ha az ilyen osztályok teljesítik az e cikk (2) bekezdésében említett feltételeket, továbbá megfelelnek az 5. cikknek.
                        
                     
            
               (2)   Az (1) bekezdésben említett eszközosztályoknak teljesíteniük kell az alábbi feltételeket:
               
                           a)
                        
                        
                           az instrumentumok nem fedezhetők, és azokat nem szavatolhatja olyan garancia, amely javítja a tulajdonos követeléseinek a veszteségviselési rangsorban elfoglalt helyét;
                        
                     
                           b)
                        
                        
                           ha egy instrumentumra irányadó rendelkezések megengedik az instrumentum átváltását, akkor az instrumentum csak akkor vehető figyelembe változó javadalmazás juttatása céljából, ha az átváltás arányát vagy terjedelmét olyan szinten határozzák meg, hogy azon instrumentum értéke, amelyre az eredetileg juttatott instrumentumot átváltják, nem haladja meg az eredetileg juttatott instrumentumhoz a javadalmazás változó összetevőjébe történő beszámításkor rendelt értéket;
                        
                     
                           c)
                        
                        
                           a kizárólag a javadalmazás változó összetevőjébe történő beszámítást szolgáló átváltható instrumentumra irányadó rendelkezéseknek biztosítaniuk kell azt, hogy azon instrumentum értéke, amelyre az eredetileg juttatott instrumentumot átváltják, ne haladja meg az eredetileg juttatott instrumentum adott átváltáskori értékét;
                        
                     
                           d)
                        
                        
                           az instrumentumra irányadó rendelkezéseknek elő kell írniuk a kifizetések legalább éves gyakoriságú, kizárólag az instrumentum tulajdonosa részére történő teljesítését;
                        
                     
                           e)
                        
                        
                           az egyes instrumentumokat a juttatásukkor hozzájuk rendelt értéken kell árazni az alkalmazandó számviteli standardnak megfelelően;
                        
                     
                           f)
                        
                        
                           a kizárólag a javadalmazás változó összetevőjébe történő beszámítás céljából kibocsátott instrumentumokra irányadó rendelkezéseknek elő kell írniuk az alkalmazandó számviteli standard szerinti értékelés elvégzését az instrumentum visszaváltása, lehívása, visszavásárlása vagy átváltása esetén.
                        
                     Az e) pont alkalmazásában az értékelést független felülvizsgálatnak kell alávetni.
            
         
         
            2. cikk
            A kiegészítő alapvető tőkeinstrumentumok osztályaira vonatkozó feltételek
            A kiegészítő alapvető tőkeinstrumentumok osztályainak az alábbi feltételeket kell teljesíteniük:
            
                        a)
                     
                     
                        az instrumentumra irányadó rendelkezéseknek meg kell határozniuk az (EU) 2019/2033 rendelet 9. cikke (2) bekezdése e) pontjának iii. alpontja szerinti veszteségviselést kiváltó eseményt;
                     
                  
                        b)
                     
                     
                        az a) pontban említett veszteségviselést kiváltó esemény akkor következik be, ha az instrumentumot kibocsátó befektetési vállalkozás elsődleges alapvető tőkemegfelelési mutatója az alábbiak egyike alá csökken:
                        
                                    i.
                                 
                                 
                                    a 12,5-es érték és az (EU) 2019/2033 rendelet 11. cikkének (1) bekezdése szerint kiszámított szavatolótőke-követelmény szorzatának 7 %-a;
                                 
                              
                                    ii.
                                 
                                 
                                    az i. pontban meghatározott szintnél magasabb szint, amennyiben azt az instrumentumot kibocsátó befektetési vállalkozás vagy intézmény határozza meg, és az instrumentumra irányadó rendelkezésekben is szerepel;
                                 
                              
                  
                        c)
                     
                     
                        az alábbi követelmények egyike teljesül:
                        
                                    i.
                                 
                                 
                                    az instrumentumokat kizárólag a javadalmazás változó összetevőjébe történő beszámítás céljából bocsátják ki, és az instrumentumra irányadó rendelkezések biztosítják, hogy a kifizetések mértéke megfeleljen a befektetési vállalkozás vagy az ahhoz hasonló hitelminősítési besorolású befektetési vállalkozások vagy intézmények által kibocsátott hasonló instrumentumok piaci kamatainak, amely nem lehet magasabb, mint a javadalmazás juttatásának időpontjában érvényes, a Bizottság (Eurostat) által az Unióra vonatkozóan a 2494/95/EK tanácsi rendelet 11. cikke szerint közzétett harmonizált fogyasztói árindexekben szereplő éves átlagos változás 8 százalékponttal növelt értéke (7);
                                 
                              
                                    ii.
                                 
                                 
                                    a javadalmazás változó összetevőjébe történő beszámítás időpontjában a kibocsátott instrumentumok legalább 60 %-át ettől eltérő célból bocsátották ki, és azok nincsenek az alábbiak valamelyike, vagy az alábbiakkal szoros kapcsolatban álló vállalkozás tulajdonában:
                                    a befektetési vállalkozás vagy leányvállalatai;
                                    
                                                —
                                             
                                             
                                                a befektetési vállalkozás anyavállalata vagy annak leányvállalatai;
                                             
                                          
                                                —
                                             
                                             
                                                a befektetési vállalkozás pénzügyi holdingtársaság anyavállalata vagy annak leányvállalatai;
                                             
                                          
                                                —
                                             
                                             
                                                a befektetési vállalkozás vegyes tevékenységű holdingtársasága vagy annak leányvállalatai;
                                             
                                          
                                                —
                                             
                                             
                                                a befektetési vállalkozás vegyes pénzügyi holdingtársasága és annak leányvállalatai.
                                             
                                          
                              
                  Az i. alpont vonatkozásában, ha az instrumentumokat olyan munkavállalóknak juttatják, akik szakmai tevékenységük döntő részét az Unión kívül végzik és az instrumentum harmadik ország pénznemében denominált, akkor a befektetési vállalkozások az adott harmadik országra vonatkozóan függetlenül számított hasonló fogyasztói árindexet is használhatnak.
         
         
            3. cikk
            A járulékos tőkeinstrumentumok osztályaira vonatkozó feltételek
            A járulékos tőkeinstrumentumok osztályainak az alábbi feltételeket kell teljesíteniük:
            
                        a)
                     
                     
                        a javadalmazás változó összetevőjébe történő beszámítás időpontjában az instrumentumok hátralévő futamideje megegyezik az adott instrumentumok juttatásával kapcsolatban a javadalmazás változó összetevőjébe történő beszámításra vonatkozó halasztási időszakok és visszatartási időszakok összegével, vagy azt meghaladja;
                     
                  
                        b)
                     
                     
                        az instrumentumra irányadó rendelkezések előírják az instrumentum tőkeösszegének végleges vagy ideiglenes leírását vagy az instrumentumoknak elsődleges alapvető tőkeinstrumentumokká történő átváltását egy veszteségviselést kiváltó esemény bekövetkeztekor;
                     
                  
                        c)
                     
                     
                        a b) pontban említett veszteségviselést kiváltó esemény akkor következik be, ha az instrumentumot kibocsátó befektetési vállalkozás elsődleges alapvető tőkemegfelelési mutatója az alábbiak egyike alá csökken:
                        
                                    i.
                                 
                                 
                                    a 12,5-es érték és az (EU) 2019/2033 rendelet 11. cikkének (1) bekezdése szerint kiszámított szavatolótőke-követelmény szorzatának 7 %-a;
                                 
                              
                                    ii.
                                 
                                 
                                    az i. pontban meghatározott szintnél magasabb szint, amennyiben azt az instrumentumot kibocsátó befektetési vállalkozás vagy intézmény határozza meg, és az instrumentumra irányadó rendelkezésekben is szerepel;
                                 
                              
                  
                        d)
                     
                     
                        a 2. cikk c) pontjában meghatározott követelmények egyike teljesül.
                     
                  
         
            4. cikk
            Az egyéb instrumentumok osztályaira vonatkozó feltételek
            
               (1)   Az e rendelet 1. cikke (1) bekezdésének c) pontjában rögzített feltételek mellett az egyéb instrumentumok az (EU) 2019/2034 irányelv 32. cikke (1) bekezdése j) pontjának iii. alpontjában meghatározott feltételeket az alábbi esetek mindegyikében teljesítik:
               
                           a)
                        
                        
                           az egyéb instrumentumok teljesítik az e cikk (2) bekezdésében meghatározott feltételeket;
                        
                     
                           b)
                        
                        
                           az egyéb instrumentumok kiegészítő alapvető tőkeinstrumentumhoz vagy járulékos tőkeinstrumentumhoz kapcsolódnak, és teljesítik az e cikk (3) bekezdésében említett feltételeket;
                        
                     
                           c)
                        
                        
                           az egyéb instrumentumok olyan instrumentumhoz kapcsolódnak, amely kiegészítő alapvető tőkeinstrumentumnak vagy járulékos tőkeinstrumentumnak minősülne, ha azt nem befektetési vállalkozás anyavállalata bocsátaná ki, amely az 575/2013/EU rendelet első része II. címének 2. fejezete alapján nem tartozik a konszolidáció körébe, és az egyéb instrumentumok teljesítik a (4) bekezdésben meghatározott feltételeket.
                        
                     
            
               (2)   Az (1) bekezdés a) pontjában említett feltételek az alábbiak:
               
                           a)
                        
                        
                           az egyéb instrumentumokat az 575/2013/EU rendelet első része II. címének 2. fejezete vagy az (EU) 2019/2033 rendelet 7. cikke alapján a konszolidáció körébe tartozó befektetési vállalkozás, intézmény vagy pénzügyi vállalkozás által vagy közreműködésével kell kibocsátani, feltéve, hogy az instrumentumokat kibocsátó szervezet hitelminősítési besorolásában bekövetkezett változás feltételezhetően hasonló változást idéz elő annak a befektetési vállalkozásnak a hitelminősítési besorolásában, amely az egyéb instrumentumokat a javadalmazás változó összetevőjébe beszámítja;
                        
                     
                           b)
                        
                        
                           az egyéb instrumentumokra irányadó rendelkezések nem jogosítják fel a tulajdonost arra, hogy a nyereség vagy a tőke kifizetésének ütemezéséhez képest előrehozott kifizetést követeljen, kivéve az adott instrumentumot kibocsátó intézmény vagy befektetési vállalkozás fizetésképtelensége vagy felszámolása esetén;
                        
                     
                           c)
                        
                        
                           a javadalmazás változó összetevőjébe történő beszámítás időpontjában az egyéb instrumentumok hátralévő futamideje megegyezik az adott instrumentumok juttatására vonatkozó halasztási időszakok és visszatartási időszakok összegével, vagy azt meghaladja;
                        
                     
                           d)
                        
                        
                           az instrumentumra irányadó rendelkezések előírják az instrumentum tőkeösszegének végleges vagy ideiglenes leírását vagy az instrumentumoknak elsődleges alapvető tőkeinstrumentumokká történő átváltását egy veszteségviselést kiváltó esemény bekövetkeztekor;
                        
                     
                           e)
                        
                        
                           a d) pontban említett veszteségviselést kiváltó esemény akkor következik be, ha az instrumentumot kibocsátó intézmény vagy befektetési vállalkozás elsődleges alapvető tőkemegfelelési mutatója az alábbiak egyike alá csökken:
                           
                                       i.
                                    
                                    
                                       ha az instrumentumok kibocsátója befektetési vállalkozás, a 12,5-es érték és az (EU) 2019/2033 rendelet 11. cikkének (1) bekezdése szerint kiszámított szavatolótőke-követelmény szorzatának 7 %-a;
                                    
                                 
                                       ii.
                                    
                                    
                                       ha az instrumentumok kibocsátója intézmény, az instrumentumot kibocsátó intézmény elsődleges alapvető tőkemegfelelési mutatójának 7 %-a;
                                    
                                 
                                       iii.
                                    
                                    
                                       az i. vagy ii. pontban meghatározott szintnél magasabb szint, amennyiben azt az instrumentumot kibocsátó befektetési vállalkozás vagy intézmény határozza meg, és az instrumentumra irányadó rendelkezésekben is szerepel;
                                    
                                 
                     
                           f)
                        
                        
                           a 2. cikk c) pontjában meghatározott követelmények egyike teljesül.
                        
                     
            
               (3)   Az (1) bekezdés b) pontjában említett feltételek az alábbiak:
               
                           a)
                        
                        
                           az egyéb instrumentumok teljesítik a (2) bekezdés a)–e) pontjában említett feltételeket;
                        
                     
                           b)
                        
                        
                           az egyéb instrumentumok olyan kiegészítő alapvető tőkeinstrumentumhoz vagy járulékos tőkeinstrumentumhoz (a továbbiakban: a referencia-instrumentum) kapcsolódnak, amely az 575/2013/EU rendelet első része II. címének 2. fejezete vagy az (EU) 2019/2033 rendelet 7. cikke alapján a konszolidáció körébe tartozó szervezet közreműködésével bocsátanak ki;
                        
                     
                           c)
                        
                        
                           a referencia-instrumentum az instrumentumnak a javadalmazás változó összetevőjébe történő beszámításakor teljesíti a (2) bekezdés c) és f) pontjában meghatározott feltételeket;
                        
                     
                           d)
                        
                        
                           az egyéb instrumentum értéke úgy kapcsolódik a referencia-instrumentumhoz, hogy annak értékét semmikor ne haladja meg;
                        
                     
                           e)
                        
                        
                           az egyéb instrumentum megszolgálttá válását követően teljesített kifizetések értéke úgy kapcsolódik a referencia-instrumentumhoz, hogy a teljesített kifizetések értéke semmikor ne haladja meg a referencia-instrumentumok után járó kifizetés értékét;
                        
                     
                           f)
                        
                        
                           az egyéb instrumentumokra irányadó rendelkezések előírják, hogy a referencia-instrumentumoknak a halasztási vagy visszatartási időszakon belüli lehívása, átváltása, visszavásárlása vagy visszaváltása esetén az egyéb instrumentumokat olyan egyenértékű referencia-instrumentumhoz kell kapcsolni, amely teljesíti az e cikkben meghatározott feltételeket úgy, hogy az egyéb instrumentumok összértéke nem nő.
                        
                     
            
               (4)   Az (1) bekezdés c) pontjában említett feltételek az alábbiak:
               
                           a)
                        
                        
                           az illetékes hatóságok az (EU) 2019/2034 irányelv 55. cikkének, illetve a 2013/36/EU irányelv 127. cikkének alkalmazása céljából megállapították, hogy az olyan eszközt kibocsátó befektetési vállalkozás vagy intézmény, amelyhez az egyéb instrumentumok kapcsolódnak, egy harmadik országbeli felügyeleti hatóság által végzett összevont felügyelet hatálya alá tartozik, amely egyenértékű az (EU) 2019/2034 irányelvben – abban az esetben, ha a kibocsátó harmadik országban található befektetési vállalkozás –, vagy a 2013/36/EU irányelvben – abban az esetben, ha a kibocsátó harmadik országbeli intézmény – meghatározott elvek, valamint az 575/2013/EU rendelet első része II. címének 2. fejezetében foglalt követelmények szerinti felügyelettel;
                        
                     
                           b)
                        
                        
                           az egyéb instrumentumok teljesítik a (3) bekezdés a) pontjában, valamint c)–f) pontjában említett feltételeket.
                        
                     
         
         
            5. cikk
            Leírási, felértékelési és átváltási eljárások
            
               (1)   A 3. cikk b) pontja, valamint a 4. cikk (2) bekezdésének d) pontja alkalmazásában a járulékos tőkeinstrumentumokra és az egyéb instrumentumokra irányadó rendelkezéseknek meg kell felelniük az elsődleges alapvető tőkemegfelelési mutató, valamint a leírandó, felértékelendő vagy átváltandó összegek kiszámítására vonatkozóan e cikk (2)–(14) bekezdésében meghatározott eljárásoknak és időrendnek. A kiegészítő alapvető tőkeinstrumentumokra irányadó rendelkezéseknek meg kell felelniük az e cikk (9) bekezdésében és (13) bekezdése c) pontjában a leírandó, felértékelendő vagy átváltandó összegekre vonatkozóan meghatározott eljárásoknak.
            
            
               (2)   Amennyiben a járulékos tőkeinstrumentumokra és az egyéb instrumentumokra irányadó rendelkezések a veszteségviselést kiváltó esemény bekövetkezése esetére előírják az elsődleges alapvető tőkeinstrumentummá való átváltást, az adott rendelkezéseknek meg kell határozniuk a következők valamelyikét:
               
                           a)
                        
                        
                           az átváltás arányát és az átváltás engedélyezett összegére vonatkozó korlátot;
                        
                     
                           b)
                        
                        
                           a tartományt, amelyen belül az instrumentumok elsődleges alapvető tőkeinstrumentumokká kerülnek átváltásra.
                        
                     
            
               (3)   Amennyiben az instrumentumra irányadó rendelkezések veszteségviselést kiváltó esemény bekövetkezése esetére előírják a tőkeösszeg leírását, a leírás ideiglenesen vagy véglegesen csökkenti az összes következő elemet:
               
                           a)
                        
                        
                           az instrumentumot kibocsátó intézmény vagy befektetési vállalkozás fizetésképtelensége vagy felszámolása során az instrumentum tulajdonosának követelése;
                        
                     
                           b)
                        
                        
                           az instrumentum lehívása vagy visszaváltása esetén fizetendő összeg;
                        
                     
                           c)
                        
                        
                           az instrumentumhoz kapcsolódó kifizetések.
                        
                     
            
               (4)   A leírást követően teljesítendő bármely kifizetésnek a csökkentett tőkeösszeg lesz az alapja.
            
            
               (5)   Az instrumentumok leírásának vagy átváltásának olyan elemeket kell generálnia, amelyek az alkalmazandó számviteli szabályozás alapján elsődleges alapvető tőkeelemeknek minősülnek.
            
            
               (6)   Ha az instrumentumot kibocsátó befektetési vállalkozás vagy intézmény megállapította, hogy elsődleges alapvető tőkemegfelelési mutatója az instrumentum átváltását vagy leírását kiváltó szint alá esett, az instrumentumot kibocsátó befektetési vállalkozás vagy intézmény vezető testülete vagy egyéb illetékes testülete haladéktalanul megállapítja, hogy veszteségviselést kiváltó esemény következett be, amely az instrumentum leírásának vagy átváltásának visszavonhatatlan kötelezettségét vonja maga után.
            
            
               (7)   Az instrumentumok azon aggregált összege, amelyet egy veszteségviselést kiváltó esemény bekövetkezésekor le kell írni vagy át kell váltani, nem lehet kevesebb, mint az alábbiak közül az alacsonyabb összege:
               
                           a)
                        
                        
                           az ahhoz szükséges összeg, hogy az instrumentumot kibocsátó befektetési vállalkozás vagy intézmény elsődleges alapvető tőkemegfelelési mutatóját teljes mértékben visszaállítsák az instrumentumra irányadó rendelkezésekben a veszteségviselést kiváltó eseményre vonatkozóan meghatározott százalékos arányra;
                        
                     
                           b)
                        
                        
                           az instrumentum teljes tőkeösszege.
                        
                     
            
               (8)   Veszteségviselést kiváltó esemény bekövetkezése esetén:
               
                           a)
                        
                        
                           a befektetési vállalkozás tájékoztatja azon munkavállalókat, akik javadalmazásának változó összetevőjébe az instrumentumokat beszámították, valamint azon személyeket, akiknek az instrumentumok a tulajdonában maradtak;
                        
                     
                           b)
                        
                        
                           az instrumentumot kibocsátó befektetési vállalkozás vagy intézmény leírja az instrumentumok tőkeösszegét, vagy haladéktalanul, de legkésőbb egy hónapon belül átváltja az instrumentumokat elsődleges alapvető tőkeinstrumentumokká, az e cikkben foglalt követelményekkel összhangban.
                        
                     
            
               (9)   Ha a kiegészítő alapvető tőkeinstrumentumok, a járulékos tőkeinstrumentumok és az egyéb instrumentumok azonos küszöbszintet tartalmaznak, a tőkeösszeg leírását vagy átváltását arányosan kell alkalmazni a javadalmazás változó összetevőjébe beszámított instrumentumok összes birtokosára.
            
            
               (10)   A leírandó vagy átváltandó instrumentum mennyiségét független felülvizsgálatnak kell alávetni. A felülvizsgálatot a lehető leghamarabb el kell végezni, és az nem akadályozhatja az instrumentum leírását vagy átváltását.
            
            
               (11)   Azon befektetési vállalkozásnak vagy intézménynek, amely a veszteségviselést kiváltó esemény bekövetkezésekor elsődleges alapvető tőkeinstrumentumokra átváltható instrumentumot bocsát ki, biztosítania kell, hogy engedélyezett részvénytőkéje mindenkor elegendő legyen ahhoz, hogy a veszteségviselést kiváltó esemény bekövetkezésekor valamennyi átváltható instrumentumot részvényekre lehessen átváltani. A befektetési vállalkozásnak vagy az intézménynek mindenkor rendelkeznie kell az ahhoz szükséges előzetes engedéllyel, hogy kibocsáthassa azokat az elsődleges alapvető tőkeinstrumentumokat, amelyekre a szóban forgó instrumentumokat a veszteségviselést kiváltó esemény bekövetkezésekor átváltanák.
            
            
               (12)   Azon befektetési vállalkozásnak vagy intézménynek, amely a veszteségviselést kiváltó esemény bekövetkezésekor elsődleges alapvető tőkeinstrumentumokra átváltandó instrumentumokat bocsát ki, biztosítania kell, hogy ez az átváltás a létesítő okiratából vagy alapszabályából vagy szerződéses rendelkezéseiből adódóan ne ütközzön eljárási akadályokba.
            
            
               (13)   Az instrumentum leírása akkor tekinthető átmenetinek, ha az alábbi feltételek mindegyike teljesül:
               
                           a)
                        
                        
                           a felértékelések alapja az azt követően kapott nyereség, hogy az instrumentum kibocsátója a végleges nyereséget megerősítő formális döntést hozott;
                        
                     
                           b)
                        
                        
                           az instrumentum felértékelése vagy kamatszelvények csökkentett tőkeösszegen való kifizetése az instrumentumot kibocsátó befektetési vállalkozás vagy intézmény kizárólagos hatáskörébe tartozik, figyelemmel a c), d) és e) pontban meghatározott feltételekre, és a befektetési vállalkozás vagy az intézmény nem köteles arra, hogy egyedi körülmények fennállása esetén a felértékelést alkalmazza vagy felgyorsítsa;
                        
                     
                           c)
                        
                        
                           a felértékelést arányosan kell elvégezni a javadalmazás változó összetevőjébe beszámított és leírt kiegészítő alapvető tőkeinstrumentumok, járulékos tőkeinstrumentumok és egyéb instrumentumok tekintetében;
                        
                     
                           d)
                        
                        
                           a járulékos tőkeinstrumentumok és egyéb instrumentumok felértékelésére és a kamatszelvények csökkentett tőkeösszegen való kifizetésére fordítható maximális összeg megegyezik az instrumentumot kibocsátó befektetési vállalkozás vagy intézmény nyereségének és az i. pontban meghatározott összeg, valamint a ii. pontban meghatározott összeg hányadosának szorzatával:
                           
                                       i.
                                    
                                    
                                       a befektetési vállalkozás összes járulékos tőkeinstrumentuma és egyéb instrumentuma névértékének összege a leírás előtt;
                                    
                                 
                                       ii.
                                    
                                    
                                       a befektetési vállalkozás szavatolótőkéjének, valamint a javadalmazás változó összetevőjébe beszámított egyéb instrumentumai névértékének összege;
                                    
                                 
                     
                           e)
                        
                        
                           a felértékelési összegek és a csökkentett tőkeösszegre járó kamatszelvény-kifizetések összegét olyan kifizetésként kell kezelni, amely az elsődleges alapvető tőke csökkenését eredményezi, és amely:
                           
                                       i.
                                    
                                    
                                       összhangban van a befektetési vállalkozás stabil tőkebázisának fenntartásával,
                                    
                                 
                                       ii.
                                    
                                    
                                       adott esetben összhangban van a rendkívüli állami pénzügyi támogatásból való, időben történő kilépésével, és
                                    
                                 
                                       iii.
                                    
                                    
                                       adott esetben a nettó bevétel egy részére korlátozódik, amennyiben a befektetési vállalkozás rendkívüli állami pénzügyi támogatásban részesül.
                                    
                                 
                     
            
               (14)   A (13) bekezdés d) pontja alkalmazásában a számítást a felértékelés végrehajtásának időpontjában kell elvégezni.
            
         
         
            6. cikk
            Alternatív megoldások
            A változó javadalmazásnak az (EU) 2019/2034 irányelv 32. cikke (1) bekezdésének k) pontja szerinti kifizetésére a befektetési vállalkozások által – az illetékes hatóság jóváhagyásával – alkalmazható alternatív megoldásoknak az alábbi feltételek mindegyikének meg kell felelniük:
            
                        a)
                     
                     
                        az alternatív megoldás hozzájárul a változó javadalmazásnak a befektetési vállalkozás, annak hitelezői és ügyfelei hosszú távú érdekeihez való igazításához;
                     
                  
                        b)
                     
                     
                        az alternatív megoldás olyan visszatartási politika hatálya alá tartozik, amelynek célja, hogy az egyén ösztönzőket összehangolja a befektetési vállalkozás, annak hitelezői és ügyfelei hosszabb távú érdekeivel; a visszatartási időszaknak legalább hat hónapnak kell lennie;
                     
                  
                        c)
                     
                     
                        az alternatív megoldás szerint kapott összeg és az alkalmazandó feltételek jól dokumentáltak és átláthatóak az ilyen megoldás szerint változó javadalmazásban részesülő munkavállaló számára;
                     
                  
                        d)
                     
                     
                        a halasztási és visszatartási megoldás szerint kapott összegek esetében az alternatív megoldás biztosítja, hogy a munkavállalók ilyen időszakokban ne férhessenek hozzá a változó javadalmazás halasztott részéhez, ne utalhassák át vagy ne válthassák vissza azt;
                     
                  
                        e)
                     
                     
                        az alternatív megoldás nem rendelkezik a halasztási időszakok alatt kapott változó javadalmazás értékének az f) pontban meghatározott feltételeknek megfelelő megoldásokon kívüli kamatfizetések vagy más hasonló megoldások révén történő növekedéséről;
                     
                  
                        f)
                     
                     
                        amennyiben az alternatív megoldás lehetővé teszi a változó javadalmazásként kapott értéknek a halasztási és visszatartási időszakokban előre meghatározott, a befektetési vállalkozás vagy a kezelt eszközök teljesítménye alapján történő módosítását, a következő feltételeknek kell teljesülniük:
                        
                                    i.
                                 
                                 
                                    az értékváltozás előre meghatározott teljesítménymutatókon alapszik, amelyek a befektetési vállalkozás hitelminősítési besorolásán vagy a kezelt eszközök teljesítményén alapulnak;
                                 
                              
                                    ii.
                                 
                                 
                                    amennyiben halasztást és visszatartást kell alkalmazni, az értékváltozásokat legalább évente és a visszatartási időszak végén is ki kell számítani;
                                 
                              
                                    iii.
                                 
                                 
                                    az esetleges pozitív és negatív értékváltozások arányának szintén a pozitív vagy negatív hitelminősítés-besorolási változások vagy a mért teljesítmény szintjén kell alapulnia;
                                 
                              
                                    iv.
                                 
                                 
                                    amennyiben az i. alpont szerinti értékváltozás a kezelt eszközök teljesítményén alapul, az értékváltozás százalékos aránya a kezelt eszközök értékváltozásának százalékos arányára korlátozódik;
                                 
                              
                                    v.
                                 
                                 
                                    amennyiben az i. alpont szerinti értékváltozás a befektetési vállalkozás hitelminősítési besorolásán alapul, az értékváltozás százalékos aránya a teljes éves bruttó bevételnek a befektetési vállalkozás teljes szavatolótőkéjéhez viszonyított százalékos arányára korlátozódik;
                                 
                              
                  
                        g)
                     
                     
                        az alternatív megoldás nem akadályozza az (EU) 2019/2034 irányelv 32. cikke (1) bekezdése m) pontjának alkalmazását.
                     
                  
         
            7. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő ötödik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 314., 2019.12.5., 64. o.
         
         
            (2)  Az Európai Parlament és a Tanács (EU) 2019/2033 rendelete (2019. november 27.) a befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról (HL L 314., 2019.12.5., 1. o.).
         
            (3)  Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
         
            (4)  Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
         
            (5)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
         
            (6)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
         
            (7)  A Tanács 1995. október 23-i 2494/95/EK rendelete a harmonizált fogyasztói árindexekről (HL L 257., 1995.10.27., 1. o.).